Jeppe Bruus (S), 2023-06-01:
Tak for det.
Jeg kan bare som folkeoplysning sige, at jeg havde meldt mig på for et stykke tid siden, og derfor var jeg lige oppe at spørge, om jeg ikke bare kunne meddele det, så vi var fri for den her efterlysning.
Jeg må også sige, at vi har haft en meget, meget grundig debat om det her under førstebehandlingen, og at der har været masser af anledninger til at debattere branchen, men det skal jeg nok vende tilbage til.
Lad mig lige starte et andet sted.
Tilbage i 2009 indgik den daværende VK-regering en aftale sammen med Dansk Folkeparti.
Det var »Forårspakke 2.0 – Vækst, klima, lavere skat«.
Og det er jo interessant, for i den aftale står der, og nu citerer jeg: »Der indføres grønne kørselsafgifter på lastbiler.
I forbindelse med indførelsen af kørselsafgifter på lastbiler er det besluttet, at danske lastbiler udover provenuet fra den gældende vejbenyttelsesafgift skal bidrage med 500 mio. kr. årligt til finansiering af skattereformen.
« Det er bare lige til almindelig folkeoplysning, for det virker til, at der er nogle her i salen, der har glemt det, og det ville jo være kedeligt.
Så idéen er måske ikke så ny endda.
Men så vil jeg så sige lidt om, hvor den her aftale, vi nu stemmer igennem, stammer fra.
Den stammer fra en aftale tilbage i 2020, hvor man laver en samlet aftale for den grønne omstilling af vejtransporten i Danmark, og det vil sige, at de penge, der kommer ind fra den afgift, vi nu stemmer om, er med til at finansiere den grønne omstilling af vejtransporten i Danmark, herunder en lavere registreringsafgift på elbiler, det vejslid, der er på vejene som konsekvens af den tunge vejtransport, iblandingskravet.
Og derfor laver man en aftale i 2020, hvor man så siger, at der er en samlet ambition om at omstille den grønne vejtransport, fordi vi for at nå vores klimamål skal omstille hele det danske samfund, og hvis ikke vi omstiller transportsektoren og vi stadig væk vil nå 70-procentsmålsætningen, skal man jo skrue mere op for f.eks. en CO 2 -afgift på industrien eller på landbruget.
Og man kan jo godt vælge at undtage en sektor og sige, at man er imod, som jeg også kan forstå lidt på debatten, at vi på en eller anden måde skal nå nogle klimareduktionsmål i forhold til den tunge vejtransport, men medmindre man ikke vil indfri 70-procentsmålsætningen, er man nødt til i samme åndedrag så at forklare, hvor der så skal skrues op yderligere.
Skal vi skrue op på CO 2 -afgiften på industrien, som vi lavede en bred aftale om sidste sommer, eller skal vi skrue op for kommende klimaafgifter på landbruget?
Og hvis ikke, hvordan vil man så indfri 70-procentsmålsætningen?
Vi er i regeringen dybt optaget af at sikre balance og vækst i hele Danmark, og derfor lytter vi også meget opmærksomt til den bekymring, der har været i branchen, både hos de store vognmænd, hos brancheorganisationerne og hos de mindre vognmænd.
Og ja, vi har haft dialog i lang tid med branchen.
Jeg har selv haft lejlighed til at invitere på frokost – det tror jeg også jeg var citeret for her – for Vejskatskomitéen, der har arrangeret de første demonstrationer.
Vi har også holdt møder med de store brancheorganisationer, og jeg må også sige, at der er forskel på, hvordan man håndterer og opfatter det her, afhængigt af om man er en meget stor operatør på markedet, eller om man er en lille vognmand.
Jeg forstår godt, hvis man er en lille vognmand, at man kan være bekymret for, hvordan det her skal håndteres, både i forhold til administrationen og i forhold til de kunder, man opererer sammen med.
Og det er vigtigt, at man kan bo og leve og uddanne sig og have en købmand og have en lokal skole i alle dele af Danmark, og derfor er det også lidt forkert, når der kommer en påstand om, at den grønne omstilling jo koster jobs ude i landområderne.
Det er der intet belæg for.
Tværtimod skaber vi faktisk vækst og arbejdspladser i hele Danmark, ikke på trods af den grønne omstilling, men i kraft af den grønne omstilling, og det skal være en ledetråd hele vejen igennem.
Så når vi laver den grønne omstilling, gør vi det netop for at sikre en balance.